|  |
| --- |
| PATVIRTINTA |
| Klaipėdos miesto savivaldybės tarybos |
| 2022 m. birželio 22 d. sprendimu Nr. T2-169 |

**KLAIPĖDOS VYTAUTO DIDŽIOJO GIMNAZIJOS UNIVERSITETINIŲ NOVATORIŠKO VERSLUMO UGDYMO KLASIŲ VEIKLOS MODELIO APRAŠAS**

**I SKYRIUS**

**BENDROSIOS NUOSTATOS**

1. Klaipėdos Vytauto Didžiojo gimnazijos universitetinių novatoriško verslumo ugdymo klasių veiklos modelio aprašas (toliau – Aprašas) apibrėžia novatoriško verslumo ugdymo organizavimo Klaipėdos Vytauto Didžiojo gimnazijoje (toliau – Gimnazija) principus, ypatumus ir sąlygas.
2. Klaipėdos Vytauto Didžiojo gimnazijos universitetinių novatoriško verslumo ugdymo klasių veiklos modeliu (toliau – Modelis) siekiama Klaipėdos miesto savivaldybėje plėtoti ateities ekonomikos poreikius atitinkančią švietimo ir mokslo sistemą, stiprinti gamtos mokslų, technologijų, inžinerijos, matematikos ir menų srities STEAM mokyklų tinklą, vadovaujantis Klaipėdos miesto ekonominės plėtros strategijos įgyvendinimo veiksmų planu iki 2030 metų, patvirtintu Klaipėdos miesto savivaldybės tarybos 2018 m. balandžio 26 d. sprendimu Nr. T2‑86, ir Klaipėdos miesto savivaldybės bendrojo ugdymo mokyklų tinklo pertvarkos 2021–2025 metų bendruoju planu, patvirtintu Klaipėdos miesto savivaldybės tarybos 2021 m. liepos 22 d. sprendimu Nr. T2-170.
3. Modelio paskirtis – padėti Gimnazijai ugdyti išsilavinusius, novatoriškai mąstančius, verslius ir kūrybiškus mokinius, pasirengusius toliau mokytis, siekti karjeros ir aktyviai veikti visuomeniniame gyvenime.
4. Modelis laiduojaGimnazijos ir Klaipėdos universiteto (toliau – Universitetas) partnerystę, sudaro prielaidas Gimnazijos mokiniams studijuoti Klaipėdos miesto ekonomikos poreikius ir prioritetines plėtros sritis atitinkančias mokslų ir studijų programas Universitete.
5. Modelis vykdomas Gimnazijos universitetinėse novatoriško verslumo ugdymo klasėse (toliau – universitetinės verslumo klasės). Jo įgyvendinimui telkiami Klaipėdos miesto savivaldybės (toliau – Savivaldybė), Gimnazijos bei Universiteto intelektiniai ir materialiniai ištekliai.
6. Modeliu organizuojamas novatoriško verslumo ugdymas grindžiamas požiūriu, kad šiuolaikinėje visuomenėje verslumu, mokslo pasiekimais, novatoriškomis idėjomis ir kūrybiškumu grįsta ekonomika skatina visuomenės pažangą ir žmonių gerovės augimą.
7. Modeliu teikiamas mokinių novatoriško verslumo ugdymas įgyvendinamas, vadovaujantis Lietuvos Respublikos švietimo įstatymu, Netradicinio ugdymo koncepcija, patvirtinta Lietuvos Respublikos švietimo, mokslo ir sporto ministro 2010 m. kovo 5 d. įsakymu Nr. V-299, Geros mokyklos koncepcija, patvirtinta Lietuvos Respublikos švietimo, mokslo ir sporto ministro 2015 m. gruodžio 21 d. įsakymu Nr. V-1308, Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, mokslo ir sporto ministro 2015 m. gruodžio 21 d. įsakymu Nr. V-1309, Novatoriško verslumo ugdymo samprata, patvirtinta Lietuvos Respublikos švietimo, mokslo ir sporto ministro 2016 m. liepos 19 d. įsakymu Nr. V-655, Lietuvos Respublikos švietimo, mokslo ir sporto ministro patvirtintais mokslo metų bendraisiais ugdymo planais ir kitais teisės aktais.

**II SKYRIUS**

**NOVATORIŠKO VERSLUMO UGDYMO PAGRINDINĖS NUOSTATOS, TIKSLAS, UŽDAVINIAI IR PRINCIPAI**

1. Novatoriško verslumo ugdymo pagrindinės nuostatos:
   1. Novatoriškas verslumas suvokiamas kaip savita asmens mąstysena, gebėjimas aktyviai ir drąsiai veikti, kurti tai, kas anksčiau nebuvo atrasta, sukurta, rasti idėją ir kūrybiškai ją realizuoti kasdieniniame gyvenime ir rinkoje.
   2. Ugdymo kokybės, mokinių pažangos ir aukštesnių mokymosi pasiekimų Gimnazija siekia įgyvendindama mokymosi paradigmą.
   3. Mokiniai skatinami geriau pažinti save, pasitikėti savo jėgomis, savitai, kūrybiškai ir pozityviai mąstyti, veikti individualiai ir kartu, nusistatyti tikslus, išsiugdyti atsakomybę už savo asmeninį tobulėjimą, spręsti problemas, įsivertinant sprendimų įgyvendinimui reikalingas sąnaudas ir potencialią inovacijų naudą – kurti socialinę, ekonominę ir kitas vertes.
   4. Ugdymo procesas derinamas prie mokinių ugdymosi poreikių ir ugdymo sričių, taip mokiniams padedama išsiugdyti įvairius gebėjimus. Teorinis mokymas nuolat siejamas su praktine veikla, vyrauja patirtinis mokymasis: mokiniai mokosi per asmeninį atradimą ir įgyja įvairios patirties.
   5. Mokinių iniciatyvumą, kūrybiškumą, verslumą, lyderystę skatina glaudūs ryšiai su Universiteto ir verslo atstovais: jie padeda mokant ir mokantis verslumo kaip ekspertai, rėmėjai, mentoriai ar įtakingi draugai.
   6. Gimnazijoje vyrauja bendruomeniški santykiai, palankūs naujų idėjų plėtotei, tobulėjimui ir kūrybiniam džiaugsmui.
   7. Gimnazijos, Universiteto ar kitos mokymosi aplinkos (įskaitant virtualias) naudojamos mokymosi tikslams įgyvendinti. Mokiniai mokosi suvokti asmens ir aplinkos darną.
   8. Mokymuisi naudojamos naujausios skaitmeninės technologijos, pasitelkiami įvairūs socialiniai tinklai, įtraukiama Gimnazijos, Universiteto ir vietos bendruomenė.
   9. Mokiniai patys kuria skaitmeninius išteklius (kompiuterinę animaciją, filmus, mobiliąsias programas, žaidimus, interaktyvias knygas ir kita), kurie naudojami ir kaip mokymosi priemonės.
   10. Mokinių keliamos idėjos kaupiamos idėjų banke, jos realizuojamos praktiniuose užsiėmimuose (pvz., mokomosiose mokinių bendrovėse).
   11. Pirmenybė teikiama integruotam ugdymo turiniui, praktinėms-tiriamosioms veikloms ir projektiniams mokymo(si) metodams, kurie padeda mokiniams mokytis spręsti socialines, kultūrines ir ekonomines problemas, praktinio mokymo medžiaga naudojamasi dažniau nei vadovėliais.
   12. Pripažįstami skirtingi atsakymai į klausimus, problemų sprendimo būdai ir nuomonės, skatinama mokinių refleksija, kurios metu apmąstomas, aptariamas mokymasis ir mokymosi pasiekimai bei padaryta pažanga.
   13. Mokiniai įtraukiami į įvairius socialinius, ekonominius ir kitus verslumą ugdančius projektus.
2. Novatoriško verslumo ugdymo tikslas – išugdyti novatoriškai mąstančią asmenybę, gebančią savarankiškai ir aktyviai veikti, kurti naujas idėjas ir jas realizuoti.
3. Uždaviniai:
   1. Derinti bendrąjį ugdymą ir novatoriško verslumo ugdymą.
   2. Ugdyti mokinių vertybines nuostatas, reikalingas socialiai atsakingai ir ekonomiškai pagrįstai veiklai vykdyti bei inovacijoms kurti.
   3. Kurti dinamišką ir atvirą, šiuolaikinėmis technologijomis aprūpintą Gimnazijos mokymo(si) aplinką.
4. Mokinių novatoriško verslumo ugdymas grindžiamas Lietuvos Respublikos švietimo įstatyme ir kituose švietimo srities teisės aktuose įtvirtintais lygių galimybių, kontekstualumo, veiksmingumo, tęstinumo, ugdymo sistemiškumo, ugdymo tikslų ir pedagoginės veiklos adekvatumo, ugdymo turinio ir konteksto dinamiškumo bei šiais principais:
   1. nuoseklumo ir tęstinumo – atsižvelgiant į mokinio asmenybės ūgties etapus, mokinių poreikius ir interesus, formuojamas mokslo pasiekimais paremtas novatoriško verslumo ugdymo veiklų turinys;
   2. inovatyvumo – Gimnazijos bendruomenės priimamos, įgyvendinamos ir kuriamos kartu su Universitetu naujos idėjos, skatinamas mokinių kūrybiškumas, novatoriškumas;
   3. sąmoningo aktyvumo – per patyrimą, veiklą formuojamas giluminis supratimas, kad jungiant žinomas ir naujas idėjas kuriamos inovacijos, kurios gali būti panaudojamos visuomenės gerovei;
   4. integralumo – novatoriško verslumo ugdymas apima formalųjį ir neformalųjį švietimą, praktinę-tiriamąją ir projektinę veiklą, užtikrinant švietimo, mokslo ir verslo dermę.

**III SKYRIUS**

**UGDYMO TURINIO YPATUMAI**

1. Gimnazijos universitetinėse verslumo klasėse į pagrindinio ugdymo programos II dalies ir vidurinio ugdymo programos bendrąjį turinį integruojama novatoriško verslumo ugdymo dalis, kuri įgyvendinama pagal Gimnazijos mokytojų, esant poreikiui konsultuojantis su Universiteto mokslo darbuotojais, parengtas bendrąjį ugdymą papildančias novatoriško verslumo ugdymo dalykų programas.
2. Novatoriško verslumo ugdymo dalį I–IV universitetinėse verslumo klasėse sudaro:
   1. privalomas dalykas: „Ekonomika ir verslumas“;
   2. pasirenkamieji dalykai: „Verslo projektavimas“, „Inovacijos versle“, „Socialinės medijos“, „Asmens įvaizdžio kūrimas“, „Intelektinių produktų kūrimas“, „XXI amžiaus įgūdžių formavimas“ (anglų kalba), „Skaitmeninės technologijos“, „STEM“, „Debatai“ (anglų kalba), „Kalbėjimo įgūdžių stiprinimas“ (anglų kalba), „Verslo kūrimas ir organizavimas“, „Šiuolaikinių inovacijų pritaikymas versle“, „Finansinis raštingumas“, „E. verslas“, „Ekonomika ir verslumas“ (anglų kalba), „Teisės pagrindai“, „Medijų etika“, „Ugdymas karjerai“, „Antikorupcinis švietimas“, „Istorijos šaltinių ir dokumentų analizė“, „Politikos mokslai“, „Psichologija“, „Sveika gyvensena“, „Retorika“, „Braižyba“, „Programavimas“ ir kiti;
   3. pagilintas lietuvių kalbos ir literatūros, matematikos, chemijos, biologijos, fizikos, informacinių technologijų, užsienio kalbų (anglų, rusų, vokiečių, prancūzų, ispanų) dalykų mokymas;
   4. integruotos novatoriško verslumo temos privalomų dalykų bendrosiose programose per lietuvių kalbos ir literatūros, dorinio ugdymo, užsienio kalbų, istorijos, geografijos, matematikos, technologijų ir kitų dalykų pamokas (iki 20 procentų ugdymo turinio), neformaliojo švietimo užsiėmimus, klasių valandėles;
   5. neformaliojo švietimo programos: „Taikomoji robotika“, „Viešasis kalbėjimas“, „Lyderystė“, „Verslo įgūdžių tobulinimas“, „Profesinė kalba“, „Socialinis teatras“, „Bendrakūra versle“, „Imitacinė bendrovė“, „Edukacinė žurnalistika“, „Konflikto psichologija“, „Dalykinė komunikacija“, „Vadovavimas komandoms“, „Kūrybinio mąstymo ugdymas“ ir kitos;
   6. praktinės-tiriamosios ir projektinės veiklos Gimnazijoje, Universitete, verslo įmonėse.
3. Novatoriško verslumo ugdymo dalį vykdys Gimnazijos mokytojai ir, atsižvelgus į mokinių ugdymosi poreikius bei Savivaldybės finansines galimybes, – Universiteto dėstytojai, tyrėjai (toliau – dėstytojai-mokytojai) ar (ir) verslo įmonių atstovai.
4. Novatoriško verslumo ugdymo dalis įgyvendinama, taikant aktyviuosius, pažangius, mokėjimą mokytis skatinančius metodus: projektinis mokymas, praktiniai mokymai, darbas grupėje, individuali veikla, tyrimai, realaus verslo imitavimas-simuliacija, debatai, žaidimai, teminės, kūrybinės ar verslumo dienos ir panašiai.
5. Universitetinių verslumo klasių mokiniams:
   1. sudaromos galimybės dalyvauti Universiteto vykdomose tiriamosiose veiklose, studentų baigiamųjų darbų pristatymuose, konferencijose, seminaruose;
   2. teikiama dėstytojų-mokytojų pagalba, rengiant brandos darbą, ruošiantis dalyko olimpiadoms, konkursams;
   3. vykdomi kartu su Universiteto bendruomene Modelį viešinantys, pažintiniai, kultūriniai ar pramoginiai renginiai.

**IV SKYRIUS**

**MODELIO ĮGYVENDINIMO SĄLYGOS**

1. Susitarimai dėl Modelio įgyvendinimo įforminami dvišale Gimnazijos ir Universiteto bendradarbiavimo sutartimi.
2. Modelio įgyvendinimo ir dėstytojų-mokytojų darbo užmokesčio finansavimui užtikrinti:
   1. nustatomas I–IV universitetinių verslumo klasių skaičius mokslo metams Savivaldybės tarybos sprendimu;
   2. vertinamas dėstytojų-mokytojų etatų skaičius ir išlaidų jų darbo užmokesčiui poreikis teisės aktų nustatyta tvarka, atsižvelgus į formuojamų klasių ir skiriamų valandų per metus dalykų mokymui skaičių (etatų vienai klasei skaičiavimo principai pateikti priede);
   3. planuojamos Savivaldybės biudžeto tikslinės lėšos Savivaldybės strateginiame veiklos plane dėstytojų-mokytojų darbo užmokesčiui, pagal poreikį Gimnazijos mokomosios aplinkos gerinimui ir mokymosi priemonių užsiėmimams Universiteto aplinkose įsigijimui. Lėšos Gimnazijai skiriamos teisės aktų nustatyta tvarka. Papildomais finansavimo šaltiniais gali būti Europos Sąjungos struktūrinių fondų, nacionalinių ir tarptautinių švietimo programų, verslo įmonių ir asociacijų, Gimnazijos paramos ir kitos lėšos.
3. Modelio vykdymui dėstytojai-mokytojai Gimnazijoje įdarbinami teisės aktų nustatyta tvarka, jiems sudaromos tinkamos darbo sąlygos.
4. Ugdymo proceso pagal Modelį organizavimas apibrėžiamas Gimnazijos vadovo patvirtintame mokslo metų ugdymo plane Lietuvos Respublikos švietimo, mokslo ir sporto ministro nustatyta tvarka (ugdymo proceso pradžia, trukmė, periodiškumas, novatoriško verslumo ugdymo ypatumai, mokomiesiems dalykams, įskaitant dalykus, kurie vykdomi dėstytojų-mokytojų ar kartu su dėstytojais-mokytojais, skiriamų pamokų per savaitę skaičius, mokymo(si) aplinkų panaudojimas ir kita).
5. Mokiniai į universitetines verslumo klases priimami, vadovaujantis Savivaldybės tarybos nustatytais mokinių priėmimo į netradicinio ugdymo klases kriterijais. Mokiniams išduodami mokymosi pasiekimus įteisinantys dokumentai Lietuvos Respublikos švietimo, mokslo ir sporto ministro nustatyta tvarka.

**V SKYRIUS**

**REIKALAVIMAI PEDAGOGAMS**

1. Gimnazijos mokytojai ir dėstytojai-mokytojai, mokantys universitetinių verslumo klasių mokinius, turi atitikti Lietuvos Respublikos švietimo, mokslo ir sporto ministro nustatytus kvalifikacinius reikalavimus bei turėti tokias profesinės veiklos patirtis:
   1. gebėti lanksčiai integruoti novatoriško verslumo ugdymo dalį į mokomųjų dalykų bendrąsias programas;
   2. mokėti parinkti efektyvius mokymo metodus, formas ir priemones bei organizuoti mokinių praktinę-tiriamąją veiklą, kurti projektus ir juos įgyvendinti;
   3. gerbti mokinių asmenines iniciatyvas, riziką, stiprinti jų atsakomybę, dirbti su jais komandoje ir asmeniniu pavyzdžiu formuoti jų tikslingas, socialiai atsakingas vertybines nuostatas;
2. Pedagogai turi siekti kryptingo profesinio tobulėjimo ir produktyvaus bendradarbiavimo.
3. Dėstytojams-mokytojams už darbą mokama, atsižvelgus į turimą mokslinį laipsnį, darbo patirtį ir kitus teisės aktų reglamentuotus aspektus.
4. Dėstytojų-mokytojų ir kitų Gimnazijos mokytojų, dirbančių su universitetinių verslumo klasių mokiniais, kasmetinė veikla vertinama, jie atestuojasi ir kvalifikaciją tobulina teisės aktų nustatyta tvarka.

**VI SKYRIUS**

**BAIGIAMOSIOS NUOSTATOS**

1. Modeliu palaikomas Gimnazijos ir Universiteto bendruomenių aktyvumas, gerinama universitetinių verslumo klasių mokinių ugdymo(si) kokybė, jų pasiekimai ir asmeninė pažanga.
2. Modeliu stiprinamas Gimnazijos ir Universiteto prestižas, skatinamas švietimo ir mokslo Savivaldybėje bendradarbiavimas.
3. Modelį vykdo ir finansinę atskaitomybę tvarko Gimnazija teisės aktų nustatyta tvarka.
4. Modelio įgyvendinimo kokybės gerinimo priežiūrą vykdo Savivaldybės administracijos Švietimo skyrius, prireikus pasitelkdamas Universitetą.
5. Aprašas atnaujinamas, atsižvelgiant į kintančius Gimnazijos universitetinių verslumo klasių mokinių ugdymosi poreikius, lūkesčius bei Savivaldybės, Gimnazijos ir Universiteto bendradarbiavimu paremtą ugdymo galimybių plėtrą.
6. Aprašas skelbiamas Savivaldybės ir Gimnazijos interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_